Պուրճ Համուտը պատող գարշահոտութեան մասին հարցումի մը պատասխանելով` Յ. Բագրատունի յայտնեց, որ այդ հոտերը տիրական էին նախքան թափօններու թաղման վայրի ստեղծումը` աւելցնելով, որ գարշելի այդ հոտերը կոյուղիներու հոտեր են` նկատի ունենալով, որ Պուրճ Համուտը իր դիրքով ծովէն աւելի ցած է: Ան նշեց, որ Պուրճ Համուտի եւ Ժտէյտէի միջեւ կը բաժնէ գետ մը, որուն մէջ ինչե՜ր կը թափուին, հետեւաբար բոլորը կրնան երթալ եւ տեսնել հոն տիրող վիճակը: «Մենք մեր կարելիութեան սահմաններուն մէջ կը պայքարինք այս իրավիճակին դէմ, սակայն Լիբանանի մէջ ոչ ոք կրնայ առանձինն հերոսութիւն կատարել` նկատի ունենալով քաղաքական այն կողմերը, որոնք զիրար կը ծածկեն ու կը հովանաւորեն եւ այդ ապականումը կը պատճառեն: Հետեւաբար այդ մասին հարցումները ուղղակիօրէն պէտք է ուղղել փտածութեան պատասխանատու կողմերուն եւ ոչ թէ Դաշնակցութեան», հաստատեց ան: